**ADIERAZPENA, 05-1998**

# EUSKALERRIA IRRATIAREKIN ELKARTASUNA

## Azken hilabete hauetan Iruñako Euskalerria Irratia kinka larriko etorkizun bidean sartu da Nafarroako Gobernuak frekuentziarik eman ez diolarik Iruñerrian diharduen euskarazko irrati bakarrari. Euskalerria Irratiko arduradun eta langileek maiz eta aparo eman diote ezagutzera herri nafar eta euskaldunari egoeraren nondik norakoa, frekuentziak banatzeko burutu den jardunbidea zer nolakoa izan den, eta zein Nafarroako Gobernuak irratiarekin izandako jokabidea. Manuel Larramendi Kultur Bazkunak izan du horien guztien berri, eta horien arabera ondoko alkartasun adierazpena egitea erabaki du:

a) Manuel Larramendi Kultur Bazkunak alkartasunik zinezkoena adierazi nahi dio Iruñako Euskalerria Irratiari eta bertako langileei, jasaten ari diren egoera erabateko bidegabekeriatzat jotzen duelako eta irizten duelako Nafarroaren aurrerabiderako kalte itzela dela berezkoen duen ondarea, euskara alegia, suspertzen eta biziberritzen Euskalerria Irratia egiten ari den lana galeraztea. Ezin ahantzi, gainera, hutsik hizkuntzaren aldeko lana izatetik urruti, komunikabideen esparruan Euskalerria Irratiaren jardunak berezibiziko garrantzia duela betetzen duen funtzio sozial eta kulturalagatik.

b) Hona non, ordea, topo egiten dugun bizitzeko gorputz ahalmenez gaztelerazkoak baino askoz txikiagoa den hedabide batekin, eta horrek, hizkuntzen arteko oreka eta berdintasunezko egoera batean frekuentzia eskuratzeko eskubidea bere izatetik areago, argi eta garbi eskatzen du herri erakundeen aldetik lehentasunezko laguntza eta erraztasun jokabidea. Hori ere ez dugu ikusten Nafarroako Gobernuaren aldetik.

Horregatik, Beterri-Aiztondoko herri hauetatik elkartasuna adierazteaz gain, Euskalerria Irratikoei adierazi nahi diegu bere esanetara gauzkatela inoiz laguntzarik emateko, egoki deritzotenean, dirubilketaren bat antolatuz edo beste nolabait.

c) Nafarroako Gobernuari eta bere lehendakari den Miguel Sanz jaunari eskatzen diegu har dezatela beste jokabiderik Euskalerria Irratiarekin, ezinbesteko bitarteko baitute Nafarroako herrigintza eta kulturgintzan; eman diezaiotela irratsaioetarako behar hainbat frekuentzi eta, areago, gauza dezatela egitasmo politiko zehatzik, aurrekontuen bidez diruz hornitua, Euskalerria Irratiak eta, oro har, Nafarroako euskalgintzak bere jardunean bide duin eta eraginkorrik zabal dezan.

Langintza horretan Nafarroako Gobernuak laguntzarik behar izanez gero, prest gauzka Larramendi Bazkunak orain arte izan duen atarramentuaren berri emateko. Bidez batez, gonbitea luzatzen diogu Miguel Sanz lehendakari jaunari Beterri-Aiztondo eskualdera etor dadin, eta bere begi eta senez ezagu dezan autobide berriaz gain zer den Nafarroa eta Gipuzkoa herri gisa hain estu lotzen gaituena, eta zein euskara eta euskaraz bizituriko kulturgintza egitearren aurrera damatzagun ekimenak.

Asteasu, 1998, urriak 16.

#### Larramendi Kultur Bazkuneko Zuzendaritza Batzordea